
Uznesenie Okresný súd Stará Ľubovňa v rodinnoprávnej veci starostlivosti súdu o maloleté dieťa: A. B., nar. XX.XX.XXXX, trvale bytom C. XXX/XX, XXX XX D. E., zastúpené kolíznym opatrovníkom: Úrad práce, sociálnych vecí a rodiny Stará Ľubovňa, Farbiarska 57, 064 01 Stará Ľubovňa, dieťa rodičov, otec: F. B., nar. XX.XX.XXXX, trvale bytom C. XXX/XX, XXX XX D. E., matka: D. G., nar. XX.XX.XXXX, H. XXXX/ XX, XXX XX I. C. X, I. H., kontaktná adresa J. XXXX, XXX XX K. I. H., o návrhu otca na nariadenie neodkladného opatrenia, takto rozhodol: I. Súd n a r i a ď u j e neodkladné opatrenie v tomto znení: „ 1. Maloletý A. B., nar. XX.XX.XXXX sa d o č a s n e z v e r u j e do osobnej starostlivosti otca F. B. nar. XX.XX.XXXX. II. Trvanie neodkladného opatrenia je časovo o b m e d z e n é do nadobudnutia právoplatnosti veci samej vedenej Okresným súdom Stará Ľubovňa pod sp. zn. 2P/39/2024. III. Žiaden z účastníkov nemá nárok na náhradu trov konania. odôvodnenie: 1. Otec maloletého dieťaťa (ďalej len navrhovateľ) sa podaným návrhom domáha nariadenia neodkladného opatrenia, ktorým žiada zveriť dieťa do svojej starostlivosti. Návrh odôvodnil tým, že mal. A. dňa 13.08.2024 odpadol, vzhľadom na to, že si nemôže vybaviť zdravotnú poisťovňu musel uhradiť za poskytnutie zdravotnej starostlivosti. Taktiež syn nastúpi v tomto školskom roku do predprimárneho ročníka a nemá potvrdenie od lekára, ktoré nemôže získať bez zdravotnej poisťovne. Preto požiadal súd o vydanie neodkladného opatrenia ktorým bude dieťa zverené do jeho starostlivosti. 2. Uznesením č.k. 2P/90/2024-8 zo dňa 19.08.2024 súd ustanovil mal. dieťaťu kolízneho opatrovníka, a to Úrad práce, sociálnych vecí a rodiny Stará Ľubovňa na zastupovanie v predmetnom konaní. 3. Na žiadosť kolízny opatrovník doručil súdu dňa 20.08.2024 správu o rodinných, bytových a sociálnych pomeroch mal. dieťaťa a jeho rodičov. Zo správy vyplýva, že z družného vzťahu F. B. a D. G. pochádzajú dve mal. deti A. B. a L. B.. Maloletý A., podľa vyjadrenia otca, nastupuje od mája 2024 do Materskej školy sv. Cyrila a Metóda v Starej Ľubovni. Na ošetrenia s ním otec chodí k MUDr. Žofii Demjanovej. Celkové výdaje na mal. A., podľa uvedenia otca, boli vyčíslené v sume 193 eur mesačne. Pri osobnom pohovore na úrade sa maloletý A. vyjadril – „Mám sa dobre, stará sa o mňa mama. Ona mi dáva jesť. Mama sa volá M.. Stará sa o mňa aj tata. S tatom sa hrám, chodievame vonku. Mám kamaráta H.. Rád kreslím. Mám rád rezne, robí mi ich L. - teta. Najradšej mám N. (H.), L., tatu, mamu a L.. Chcel by som bývať tu – u L., u starých rodičov. Teším sa do škôlky, na nových kamarátov. Doma varí L. a mama. Najradšej mám obidvoch rodičov ( myslí tým svojho otca a jeho družku). V Čechách je baba a dedo, tých mám tiež rád. Mamku D. nemám rád, pretože je zlá. Mama D. mi nekupovala hračky, nechodila so mnou na zmrzlinu, ako mama M.. Chcem ostať tu s tatíkom, mamkou M. a L.. “ Otec mal.
dieťaťa F. B., uviedol, že je SZČO, pracuje ako stavebný robotník pre pána J.. Jeho mesačný príjem z pracovnej činnosti je cca 600 až 1000 eur mesačne. Iný príjem nemá. Dňa 19.8.2024 sa úrad telefonicky spojil s otcom mal. dieťaťa, ktorý uviedol, že neodkladné opatrenie podal, pretože sa zmenil zdravotný stav syna A. a bez zdravotnej poisťovne nezvládne dlhodobo hradiť lekárske vyšetrenia. Potrebuje aj psychologické vyšetrenie, pretože začal mať zlé sny, kričí zo sna a plače, že ho niekto bije. Prvý termín u psychológa je určený na mesiac september 2024. Taktiež má mal. A. v školskom roku 2024/2025 nastúpiť do predprimárneho ročníka vzdelávania, avšak bez chýbajúceho potvrdenia od lekára, ktoré môže získať až na základe zdravotného poistenia, nie je možné zapísať ho do materskej školy. Žiadosť o prijatie do MŠ je taktiež v riešení. Mal by nastúpiť do MŠ Za vodou v Starej Ľubovni. Podľa miesta bydliska, v obci Jarabina momentálne nemajú voľné miesto. Mal. bude bývať so starými rodičmi a tetou, ktorá je slobodná. Otec mal. detí nemá žiaden kontakt na matku, vie však z uvedenia starých rodičov mal. detí, že je ubytovaná v ubytovni pre maky s deťmi v Českých Budějoviciach. Má ďalšie dieťa, ktorému nie je otcom. Presnú adresu zariadenia nevie. Taktiež matka mal. detí podala na neho v Českej republike oznámenie za neplatenie výživného a požaduje aj dlžné výživné za obdobie, keď už mal. deti boli s ním. Podal odvolanie, zatiaľ nevie nič nové. Ďalej uviedol, že podal návrh na úpravu rodičovských práv a povinností. Na podanom návrhu trvá, pretože matka mal. detí sa o deti nestará a nepodieľa sa na ich výchove. Na deti neprispieva žiadnou finančnou hotovosťou. On k matke mal. detí nemá žiaden vzťah, jeho city k nej už vychladli. Žiada, aby si matka plnila svoju vyživovaciu povinnosť voči mal. deťom. S matkou detí nie je v žiadnom kontakte, ani si spolu nevolajú. Otec s maloletými deťmi žije toho času v obci Jarabina, v prenajatom jednopodlažnom rodinnom dome. K dispozícii majú kuchyňu, jedálenský kút a veľkú spálňu. Domácnosť je zariadená funkčným nábytkom, v kuchyni sa nachádza kuchynská linka, jedálenský stôl so stoličkami. V druhej izbe je gauč, pohovka, stolík, TV a skrinka s ošatením. V spoločnej domácnosti s nimi býva družka otca a jej maloleté deti, mal. J. I., mal. L. I. a mal. M. I.. Maloleté deti majú zabezpečené svoje potreby a vytvorený priestor pre pokojný spánok, oddych aj hru. V dome je zavedená elektrina, voda a plyn. Domácnosť vykurujú plynom. Hygiena v domácnosti je na priemernej úrovni. Všetky výdaje na domácnosť hradí otec maloletých detí spoločne so svojou družkou. Matka mal. detí D. G., žije v Českej republike. Úrad nedisponuje adresou a ani telefonickým kontaktom na matku maloletých detí. Z uvedeného dôvodu nebolo možné prešetriť jej pomery. Vzhľadom k tomu, že ide o situáciu, ktorá sa dieťaťa týka, treba zohľadniť tri základné princípy a to: princíp najlepšieho záujmu dieťaťa, princíp rešpektovania práv dieťaťa a princíp vypočutia dieťaťa. V rámci zisťovania pomerov v súlade s § 20 ods. 2 Zákona č. 305/2005 o sociálnoprávnej ochrane detí a o sociálnej kuratele a zároveň pri určovaní a posudzovaní záujmu maloletých detí, Úrad práce, sociálnych vecí a rodiny Stará Ľubovňa zohľadnil v zmysle Čl.5 Zákona o rodine najmä úroveň starostlivosti o maloleté dieťa, bezpečie a stabilitu prostredia, v ktorom sa dieťa zdržiava, zabezpečenie potrieb mal. dieťaťa ako aj podmienky na vytváranie a rozvoj vzťahových väzieb s obidvoma rodičmi a s inými blízkymi osobami. Taktiež prihliadol na vyjadrenie dieťaťa v súvislosti s Čl. 12 Dohovoru o právach dieťaťa, ktorý priznáva dieťaťu právo slobodne vyjadrovať svoje názory. Úrad zisťoval a posudzoval pomery na strane otca so záverom, že otec má vytvorené vhodné podmienky pre výchovu mal. detí. Otec uviedol, že pozná potreby svojich detí, vie ich zabezpečiť, je spôsobilý postarať sa o mal. deti. Z uvedeného a podaného návrhu je zrejmé, že záujem mal. dieťaťa je v tejto situácii ohrozený, a preto je nevyhnutné, aby súd urýchlene rozhodol o dočasnom zverení mal. dieťaťa do osobnej starostlivosti otca. Tento krok by zabezpečil, že otec bude môcť v plnej miere vykonávať svoje rodičovské práva a povinnosti, vrátane zabezpečenia adekvátnej zdravotnej starostlivosti a vzdelávania dieťaťa, čím sa predíde ďalšiemu ohrozeniu jeho najlepšieho záujmu. 4. Lustráciou v súdnych registroch súd zistil, že vo veci mal. A. a jeho sestry L. je vedené konanie pod sp. zn. 2P/39/2024 na návrh otca, ktorým žiada obe maloleté detí zveriť do jeho osobnej starostlivosti a zaviazať matku platením výživného v sume 36,83 eur pre každé z detí od 01.04.2024. Z obsahu návrhu vyplýva, že vo februári 2024 otca detí kontaktovala stará matka detí s ktorou žili v Českej republike, aby si prišiel pre detí lebo skončia v detskom domove, matka deti opustila a nachádza sa na neznámom mieste. Vo veci doposiaľ nebolo rozhodnuté, pretože sú robené úkony smerujúce k zisteniu miesta pobytu matky detí. Z poslednej správy Okresného súdu České Budějovice vyplýva, že matka detí sa na adrese trvalého pobytu nezdržiava. 5. Súd sa oboznámil s návrhom na nariadenie neodkladného opatrenia a pripojeným spisom tunajšieho súdu sp. zn. 2P/39/2024 a ustálil, že skutkov stav zodpovedá stavu ako ho opísal navrhovateľ v návrhu. Právna úprava:
6. Podľa § 360 ods. 1 zák. č. 161/2015 Z.z. Civilný mimosporový poriadok (ďalej len C.m.p.) neodkladné opatrenie možno nariadiť aj bez návrhu v konaniach, ktoré možno začať aj bez návrhu. 7. Podľa § 361 C.m.p. súd nariadi neodkladné opatrenia aj vtedy, ak to vyžaduje verejný záujem. 8. Podľa § 367 ods. 1 C.m.p. neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. 9. Podľa § 367 ods. 2 C.m.p. o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 10. Podľa § 367 ods. 3 C.m.p. uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 11. Podľa § 367 ods. 4 C.m.p. uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 12. Podľa § 2 ods. 1 C.m.p. na konanie podľa tohto zákona sa použijú ustanovenia Civilného sporového oporiadku, ak tento zákon neustanovuje inak. 13. Podľa § 324 ods. 3 C.s.p. neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 14. Podľa § 325 ods. 1 C.s.p. neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 15. Podľa § 325 ods. 2 C.s.p. neodkladným opatrením možno strane uložiť najmä, aby vykonala, niečoho sa zdržala alebo niečo znášala.
d) niečo
16. Podľa § 329 ods. 1 C.s.p. súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 17. Podľa § 329 ods. 2 C.s.p. pre neodkladné opatrenie je rozhodujúci stav v čase vydania uznesenia súdu prvej inštancie. 18. V čl. 24 Charty základných práv Európskej únie je zakotvené, že pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa. 19. V zmysle čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 20. Podľa čl. 5 Základných zásad zákona č. 36/2005 Z.z. Zákona o rodine (ďalej len ZoR) Záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje najmä a) úroveň starostlivosti o dieťa, b) bezpečie dieťaťa, ako aj bezpečie a stabilita prostredia, v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa, d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa,
g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností. 21. Podľa § 28 ods. 1 písm. a) ZoR Súčasťou rodičovských práv a povinností sú najmä a) sústavná a dôsledná starostlivosť o výchovu, zdravie, výživu a všestranný vývin maloletého dieťaťa, 22. Podľa § 28 ods. 2 ZoR rodičovské práva a povinnosti majú obaja rodičia. Pri ich výkone sú povinní chrániť záujmy maloletého dieťaťa. Podľa § 28 ods. 2 Zákona o rodine, rodičovské práva a povinnosti majú obaja rodičia. Pri ich výkone sú povinní chrániť záujmy maloletého dieťaťa. 23. Podľa § 36 ods. 1 ZoR rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ustanovenia § 24, § 25 a § 26 sa použijú primerane. 24. Podľa § 26 ZoR ak sa zmenia pomery, súd môže aj bez návrhu zmeniť rozhodnutie o výkone rodičovských práv a povinností alebo dohodu o výkone rodičovských práv a povinností. Právne posúdenie vecí: 25. Účelom neodkladných opatrení je rýchla, avšak dočasná úprava pomerov účastníkov alebo zabezpečenie výkonu existujúceho, prípadne ešte nevykonateľného alebo možného rozhodnutia. Vydanie neodkladného opatrenia však predpokladá aspoň osvedčenie práva, resp. osvedčenie ohrozenia tohto práva a tiež, aby neboli vážnejšie pochybnosti o potrebe neodkladnej úpravy. Povinnosťou súdu je pri vydávaní neodkladného opatrenia skúmať všetky aspekty jeho nariadenia a teda dôkladne skúmať a zvažovať, najmä či je nárok účastníka na nariadenie neodkladného opatrenia osvedčený a či je naliehavá potreba okamžitého zásahu zo strany súdu, t.j. či je naliehavá potreba nariadiť takéto opatrenie. 26. Z dočasného charakteru neodkladných opatrení vyplýva, že pred ich nariadením nemusí súd zisťovať všetky okolnosti, ktoré sú potrebné pre vykonanie meritórneho rozhodnutia. Pri zisťovaní skutočnosti potrebných pre nariadenie neodkladného opatrenia nemusí byť ani dodržaný formálny postup stanovený pre dokazovanie. Ak by pred vydaním neodkladného opatrenia bolo potrebné preukázanie nároku v procese dokazovania, nebol by potom rozdiel medzi predbežným opatrením a konečným rozhodnutím. Neodkladné opatrenie by nemohlo plniť funkciu okamžitej, i keď len dočasnej úpravy právnych pomerov účastníkov. 27. V každej veci týkajúcej sa maloletých detí dominuje záujem maloletého dieťaťa. Dosiahnutie účinnej ochrany záujmov maloletých detí je zabezpečené aj inštitútom neodkladných opatrení. Potreba nariadenia neodkladného opatrenia nemusí vyplývať len z naliehavosti situácie, ale v prípade konania starostlivosti súdu o maloletých aj z existencie záujmu maloletého dieťaťa na danej dočasnej úprave pomerov. Naliehavosť potreby dočasnej úpravy pomerov neodkladným opatrením v týchto konaniach ustupuje záujmu maloletého dieťaťa. A teda, ak je nariadenie neodkladného opatrenia v záujme maloletého dieťaťa, nemusí byť nevyhnutne súčasne splnená aj podmienka naliehavosti potreby dočasnej úpravy. Súd by mal pristúpiť k nariadeniu neodkladného opatrenia nielen v prípadoch, ak riešenie situácie neznesie odklad, ale aj v prípade, ak je úprava neodkladným opatrením v záujme maloletého dieťaťa. 28. Neodkladné opatrenia neprejudikujú práva ani jedného z účastníkov a ani práva tretích osôb a svoje opodstatnenie strácajú, keď súd poskytne ohrozeným alebo porušeným právam definitívnu ochranu preto nie sú rozhodnutiami konečnými a ich účelom je dočasná úprava pomerov účastníkov alebo zabezpečenie už existujúceho súdneho rozhodnutia. 29. Nevyhnutným predpokladom pre vyhovenie návrhu na vydanie neodkladného opatrenia je naliehavosť potreby bezodkladnej úpravy pomerov. Táto naliehavosť je príčinou, že súd môže o
nariadení neodkladného opatrenia rozhodnúť len na základe osvedčenia tvrdených skutočností bez toho, aby musel byť tvrdený nárok nepochybne preukázaný. Súd sa obmedzí len na osvedčenie najzákladnejších skutočností, z ktorých možno vyvodiť nutnosť bezodkladnej úpravy pomerov, pričom tieto musia byť takého charakteru, že ak by k bezodkladnej úprave pomerov nedošlo, mohlo by dôjsť k nezvrátiteľnému následku alebo stavu, ktorý by bol zvrátiteľný len s neprimeraným úsilím a nákladmi, resp. len s veľkými ťažkosťami. Je nevyhnutné, aby boli osvedčené aspoň základné skutočnosti hodnoverne osvedčujúce záver o dôvodnosti a trvaní nároku, ktorému sa má poskytnúť neodkladná ochrana. Súd neodkladné opatrenie nariadi, ak sú osvedčené dôvody jeho nariadenia a ak je potrebné bezodkladne upraviť dané pomery. Z citovaných zákonných ustanovení možno jednoznačne vyvodiť, že právna úprava ohľadom rozhodovania o návrhoch na neodkladné opatrenie popri nevyhnutnosti rýchlo a pružne vyriešiť vzniknutý stav, vyžaduje aj hodnoverné osvedčenie dôvodnosti a trvania nároku, resp. podmienok na nariadenie neodkladného opatrenia. 30. V danej veci súd zistil potrebu neodkladného zásahu súdu do pomerov účastníkov konania, t.j. potrebu neodkladného zverenia maloletého A. do dočasnej osobnej starostlivosti ich otca, navrhovateľa. Navrhovateľ od februára 2024 zabezpečuje osobnú starostlivosť mal. A., do februára 2024 boli detí v starostlivosti starých rodičov zo strany matky v Českej republike. S najväčšou pravdepodobnosťou (ako to vyplýva zo správy kolízneho opatrovníka oznámenie o neplatení výživného) mal. A. a jeho sestra boli zverené do starostlivosti matky, pričom matka minimálne od februára 2024 deťom osobnú starostlivosť neposkytuje. Nakoľko otec zabezpečuje osobnú starostlivosť mal. A., avšak bez rozhodnutia súdu o jeho zverení nevie vybaviť dieťaťu zdravotné poistenie či realizovať vykonanie iných rodičovských práv a povinnosti, súd má za to, že osvedčil, že dieťa sa ocitlo v situácií ohrozujúcej jeho život, zdravie či zdravý vývoj. 31. Súd má za to, že mal. A. ocitol v takejto situácií, ktorá ohrozuje jeho psychický, fyzický a sociálny vývin a preto je potrebné v jeho najlepšom záujme dočasne upraviť jeho pomery. Matka starostlivosť o dieťa zanedbáva, z vyjadrenia otca dieťaťa vyplýva, že minimálne od februára 2024 sa o dieťa nezaujíma. Zo správy Úradu práce, sociálnych vecí a rodiny Stará Ľubovňa vyplýva, že otec mal. dieťaťa má vytvorené vhodné podmienky pre výchovu a starostlivosť o mal. dieťa a je predpoklad, že v jeho starostlivosti bude dieťaťu zabezpečená adekvátna starostlivosť, nebude ohrozený na živote a zdraví, nebude ohrozený jeho zdravý vývin. S poukazom na vyššie uvedené súd návrhu vyhovel a dieťa zveril do dočasnej starostlivosti jeho otca. 32. Trvanie neodkladného opatrenia je obmedzené na čas do právoplatného skončenia veci samej vedenej tunajším súdom pod sp. zn. 2P/39/2024. 33. O trovách konania súd rozhodol v súlade s ust. § 52 CMP, podľa ktorého žiaden z účastníkov nemá nárok na náhradu trov konania ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dňa odo dňa jeho doručenia na súde, proti rozhodnutiu ktorého odvolanie smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2024:8524200976.2 (dáta aktuálne k 10. 11. 2026). Záväzné je znenie zverejnené súdom.




